b'\n_START_ARTICLE_\nMozaika\n_START_PARAGRAPH_\nMozaika (i\xc5\xa1 lot. musivum \xe2\x80\x93 pa\xc5\xa1v\xc4\x99sta m\xc5\xabzoms) \xe2\x80\x93 tai pie\xc5\xa1inys ar paveikslas, kai vaizdas kuriamas i\xc5\xa1 \xc4\xafvairi\xc5\xb3 med\xc5\xbeiag\xc5\xb3 (keramikos, akmens, metalo, med\xc5\xbeio) pana\xc5\xa1ios formos ir tekst\xc5\xabros gabaliuk\xc5\xb3. \xc5\xa0ie sutvirtinami skiediniu, va\xc5\xa1ku, mastika, klijais ir pan. Paprastai mozaikos daromos ant dideli\xc5\xb3 plok\xc5\xa1\xc4\x8di\xc5\xb3 pavir\xc5\xa1i\xc5\xb3, pvz., sien\xc5\xb3, grind\xc5\xb3 ar lub\xc5\xb3, ta\xc4\x8diau kartais mozaika dekoruojami ir nedideli objektai.\n_START_SECTION_\nRinkimo b\xc5\xabdai\n_START_PARAGRAPH_\nEgzistuoja du klasikiniai mozaikos rinkimo b\xc5\xabdai:_NEWLINE_1. \xe2\x80\x9eTiesioginis\xe2\x80\x9c, kuomet mozaikos med\xc5\xbeiagos dedamos \xc4\xaf stingstant\xc4\xaf tvirtinimo skiedin\xc4\xaf._NEWLINE_2. \xe2\x80\x9eAtvirk\xc5\xa1\xc4\x8dias\xe2\x80\x9c, kuomet mozaikos gabal\xc4\x97liai i\xc5\xa1virk\xc5\xa1\xc4\x8dia puse \xc4\xaf vir\xc5\xa1\xc5\xb3 dedami ant pagalbin\xc4\x97s med\xc5\xbeiagos (audinio, kartono ir pan.), surinktas pie\xc5\xa1inys u\xc5\xbeliejamas skiediniu. Paveikslui sustingus pagalbin\xc4\x97 med\xc5\xbeiaga nupl\xc4\x97\xc5\xa1iama. Paveikslo blokas montuojamas \xc4\xaf pastato dal\xc4\xaf.\n_START_SECTION_\nIstorija\n_START_PARAGRAPH_\nMozaika yra viena i\xc5\xa1 seniausi\xc5\xb3 dail\xc4\x97s form\xc5\xb3. Kretoje \xc5\xa1is menas buvo i\xc5\xa1vystytas jau bronzos am\xc5\xbeiuje. Antikos laikais mozaika buvo puo\xc5\xa1iamos pastat\xc5\xb3 grindys \xe2\x80\x93 prad\xc5\xbeioje nesud\xc4\x97tingais ra\xc5\xa1tais, v\xc4\x97liau \xe2\x80\x93 \xc4\xafmantriomis kompozicijomis i\xc5\xa1 spalvot\xc5\xb3 ir juodai balt\xc5\xb3 skaldyt\xc5\xb3 akmens gabal\xc4\x97li\xc5\xb3. V\xc4\x97liau mozaika buvo \xc5\xa1lifuojama. Bizantijos mene smaltos (specialus stiklas, skirtas mozaikoms) ir akmens (da\xc5\xbenai pusbrangio) mozaikos nebuvo \xc5\xa1lifuojamos, tai leido i\xc5\xa1gauti ypating\xc4\x85 mozaikos gilum\xc4\x85 ir spalv\xc5\xb3 sodrum\xc4\x85. XVI a. Italijoje labai paplito taip vadinama florenti\xc5\xa1koji mozaika. Ji buvo daroma i\xc5\xa1 \xc5\xa1lifuot\xc5\xb3 spalvot\xc5\xb3 akmenuk\xc5\xb3 ir naudojama to meto interjero ir bald\xc5\xb3 apdailai. XVII a. labai paplito mozaikos, kurios imitavo tapybos darbus. Jos buvo atliekamos naudojant smalt\xc4\x85.'